  Туспуктэм: Григорий Фомин Наталия Сильвестрова Удмуртилэн сборноезлэн ёзчиез Камилла Шарафутдинова Родион Мурасалимовен (Муско) ӵош Беларусьлэн усьтэм чемпионатаз йӧ вылын эктонъёсын нырысетӥ инты басьтӥз. Ӵошатсконъёс 17-18 толсуре  Минскын ортчизы. Со сярысь элькунысь физкультурая но спортъя министерстволэн «ВКонтакте» мерлыко вотэсысь нимлыко огиназ ивортӥзы. Камилла но Родион Мускоысь, Санкт-Петербургысь, Минскысь но Брестысь спортсменъёс пӧлын тужгес но устоосыз луизы. 2021-тӥ арозь Камилла Шарафутдинова огназ нискылаз но фигурной нискыланын олимпи резервъя «Ижсталь» спортшколаын дышетскиз, кивалтӥсез Наталья Антипина вал. Али Камилла Родионэн ӵош Александр Жулинлэн – Олимпи шудонъёсын йӧ вылын эктонъёсын призёрлэн – командаяз нискыла, кивалтӥсьсы Юлия Злобина но Алексей Ситников. Тодэ вайытом, Глазкарын вордскем Елизавета Туктамышева Россилэн Гран-при сериезлэн куатетӥ люкетаз вормиз. Тегъёс: Спорт фигурнойнискылан Удмуртия  